En mistenkt etter hjemmeran på Kjeller
Politiet har lett etter tre gjerningsmenn etter at to menn ble utsatt for hjemmeranet. Ransofrene er to norske menn i alderen 30 år og 50 år. De ble truet med kniv og pistol før de ble bundet fast. Det tok dem rundt to timer å komme seg løs. De har fortalt at ingen av ranerne var maskerte. Opplysningene har gitt politiet grunnlag til å mistenke en person for å ha vært på ranet. - Ja, vi har en konkret mistenkt, bekrefter operasjonsleder Per Stenslet i Romerike politidistrikt overfor rb.no fredag kveld. Politiet mener at folk i nabolaget ikke trenger å bekymre seg. - Det er ingen som har noe å frykte her, det er ikke tilfeldig. De har blitt plukket ut på en måte, sier politioverbetjent Jon Inge Bråthen, seksjonsleder for etterforskning, ved Lillestrøm politistasjon. Ranerne tok med seg gjenstander fra leiligheten før de stakk fra stedet i bil. De to ofrene ble ikke fysisk skadd.
Politiet har en mistenkt etter et hjemmeran på Kjeller i Skedsmo kommune torsdag formiddag.